Her hedrer Balotelli kjæresten
Tidligere har Manchester City-spissen ytret frustrasjon ved å vise frem en T-skjorte med påskriften «Why always me?». Etter å ha scoret mot Morten Gamst Pedersen og Blackburn lørdag, var teksten erstattet med «Raffaella - Ti amo». Oversatt til norsk blir det «Raffaella - jeg elsker deg». De to møtte hverandre i mai i fjor. Nå har Raffaella - som for alvor ble kjent gjennom Big Brother i Italia - begynt å tilbringe stadig mer tid i Manchester. Der blir de to ofte fotografert sammen i klesbutikker og på byens restauranter.I et lengre intervju med Daily Mirror forteller Raffaella, som kommer fra Napoli, om livet med Mario Balotelli. Hun tegner et bilde fjernt fra bråkebøtte-stempelet spissen gjerne får i media.Hun gjør i intervjuet med den engelske tabloidavisen også et poeng av hvor lang tid det tok før hun lot seg kysse av Balotelli, da de to fant tonen i fjor vår. Spisstjernen overrasket henne med en stor bukett roser tidlig i forholdet. - Men han forsøkte ikke å kysse meg. Bare fordi en mann tar meg med på middag, så kvalifiserer ikke det til å kysse meg. Du må jobbe for å få kysse meg, sier Fico. Martio Balotelli har vært involvert i en tilsynelatende endeløs rekke med skandaler i løpet av sin korte fotballkarriere. Og Raffaella Fico skyr ikke overskrifter hun heller.Manchester City - og Mario Balotelli - har fortsatt til gode å avgi poeng på hjemmebane i Premier League i år. Lørdag kveld var Blackburn fullstendig sjanseløse på å rokke ved den imponerende statistikken. Morten Gamst Pedersens lag ble gjort til statister før pause: Ved halvspilt kamp hadde City hatt ballen i utrolig 80 prosent av tiden, ifølge den offisielle statistikken. Blackburn hadde ikke hatt én avslutning. Etter pause fortsatte oppgjøret i samme stil. Manchester City var fullstendig dominerende. At Sergio Aguero doblet ledelsen var dermed fullt fortjent. På det tidspunktet virket resten av kampen å bli en formalitet. Blackburn ble regelrett feid av banen. Og til slutt scoret Edin Dzeko Citys tredje mål. Det fikk neppe Raffaella Fico med seg. Hun er - ifølge seg selv - ikke et fnugg interessert i fotball. - En god kamp av oss. Vi ga ikke bort noen sjanser. Det er et kompliment til oss selv, oppsummerte City-stopper Vincent Kompany. - Det er alltid tøft å komme til steder som dette og spille. Nå venter noen viktigere kamper på oss, mot lag som ligger rundt oss på tabellen, sier en skuffet Blackburn-manager Steve Kean. PS! Manchester City har nå fem poeng mer enn Manchester United. City har imidlertid også én kamp mer spilt enn byrivalen, som møter Norwich søndag.
(Man.City-Blackburn 3-0) Urokråka Mario Balotelli (21) hedret kjæresten Raffaella Fico (24) med en ny T-skjorte etter å ha scoret mot Blackburn.